Telecom skors drie hoës - Tegnologie - Republikein
Monday, October 15th, 18:12:44
Telecom skors drie hoës
10 October 2018 | Tegnologie
Telecom Namibia het pas bekend gemaak dat hy drie senior bestuurders voorlopig geskors het hangende 'n ondersoek na 'n vals kontrak van N$12 miljoen waarvoor die maatskappy reeds N$4,8 miljoen opgedok het voordat die vermeende bedrog aan die lig gekom het.
Hulle is mnr. Robert Offner, hoof finansiële beampte, me. Jinah Buys, hoof van korporatiewe bestuur, regsdienste en regulatoriese sake, en dr. Ben van der Merwe, hoof van interne oudit en risikobestuur.
Mnr. Armando Perny, waarnemende hoof uitvoerende beampte, sê in 'n verklaring Offner is op 26 September geskors, terwyl Buys en Van der Merwe se voorlopige skorsing gister van krag geword het.
Hy sê die uitvoerende bestuur het vanweë dié werknemers se senioriteit in die maatskappy en die erns die saak wat ondersoek word, besluit om hulle te skors tot ná die ondersoek afgehandel is.
Die dagblad The Namibian het vroeër berig Telecom Namibia het 16 maandelikse betalings aan Canocopy Pty Limited (wat aan Paratus Telecom behoort) gemaak as deel van 'n vals kontrak van N$12 miljoen.
Hofdokumente wat op 30 November as deel van 'n eissaak by die hoërhof ingedien is, toon Telecom Namibia het Canocopy tussen Maart 2016 en Junie 2017 maandeliks N$299 000 (N$4,8 miljoen in totaal) betaal voordat die vermeende bedrog aan die lig gekom het.
18 ure gelede | Ongelukke